Tarikh: 04 FEB 2021

**TIGA PENUMPANG BOT DI KOMPAUN TIDAK MEMATUHI SOP YANG DITETAPKAN**

**KEMAMAN, 04 Feb** – Maritim Malaysia Zon Maritim Kemaman telah melaksanakan Op Iman dengan kerjasama Pejabat Kesihatan Daerah Kemaman, Kementerian Kesihatan Malaysia (KKM) di sekitar perairan Kuala Kemaman, pagi semalam. Pemeriksaan tertumpu kepada bot-bot penumpang di daerah ini bagi memastikan pematuhan Prosedur Operasi Standard (SOP) pencegahan Covid-19 dikalangan pengusaha bot dan orang ramai. Hasil operasi tersebut, sebanyak 3 individu dikesan telah melakukan kesalahan manakala 9 individu lagi telah diberikan amaran.

Pengarah Zon Maritim Kemaman, Komander Maritim Rashidilhadi Bin Abd Rashid berkata, penugasan menggunakan bot ronda Maritim Malaysia bersama dua pegawai KKM telah menahan dan memeriksa sebuah bot penumpang dari jeti bandar Kemaman menuju ke kawasan bersauh Pelabuhan Kemaman telah mendapati terdapat tiga penumpang warganegara Malaysia berumur sekitar 29 hingga 41 tahun telah melakukan beberapa kesalahan.

Tambah beliau lagi, sewaktu diperiksa, ketiga - tiga penumpang tersebut telah mengingkari arahan SOP pencegahan COVID-19 kerana gagal mencatat butiran diri atau mengimbas kod QR MySejahtera dan tidak mengimbas suhu sebelum mendapatkan perkhidmatan bot tersebut.

“Kesemua mereka ditahan dan dibawa ke Pejabat Zon Maritim Kemaman untuk dikompaun oleh pihak KKM di bawah Akta Pencegahan Dan Pengawalan Penyakit Berjangkit 1988 sebelum mereka dan bot dilepaskan semula.” ujar Rashidilhadi.

Jelasnya lagi, operasi sebegini ini akan terus dilaksanakan sentiasa sepanjang Perintah Kawalan Pergerakan yang masih berkuatkuasa bagi membanteras penularan COVID-19 di kalangan warga maritim setempat khususnya dan di daerah Kemaman secara amnya. Selain itu ianya bertujuan untuk meningkatkan tahap kesedaran dan pematuhan SOP yang telah ditetapkan oleh pihak berkuasa.

- TAMAT -